শিশু মৃত্যুর ঘটনায় সিবিআই তদন্তের দাবি খারিজ শীর্ষ আদালতের!

ওয়েব ডেস্ক : কাশির সিরাপ (Cough syrup) খেয়ে শিশুদের মৃত্যুর ঘটনায় সিবিআই (CBI) তদন্তের দাবি জানিয়ে জনস্বার্থ মামলা হয়েছিল সুপ্রিম কোর্টে (Supreme Court)। সেই মামলা খারিজ করে দিল শীর্ষ আদালত। প্রধান বিচারপতি বি আর গাভাই এবং বিচারপতি কে বিনোদ চন্দ্রনের বেঞ্চ এই জনস্বার্থ মামলা খারিজ করে দেন।

আইনজীবী বিশাল তিওয়ারি সিবিআই (CBI) তদন্তের দাবি জানিয়ে জনস্বার্থ মামলা করেছিলেন। তিনি আদালতে জানিয়েছেন, শুধু মধ্যপ্রদেশের (Madhyapradesh) ছিন্দওয়ারা নয়, অন্যান্য রাজ্যেও একই ধরণের ঘটনা ঘটছে। সেই কারণে এই ঘটনায় তিনি সিবিআই তদন্তের দাবি জানাচ্ছেন। তবে সেই আবেদন খারিজ করে দেওয়া হয়েছে শীর্ষ আদালতের তরফে। সেই সময় আদালতে উপস্থিত থাকা সলিসিটর জেনারেল বলেন, ‘যে রাজ্যগুলি বিষয়টি তদন্ত করতে সক্ষম তারা ব্যবস্থা নিচ্ছে। আবেদনকারী কেবল সংবাদপত্রের প্রতিবেদনের ভিত্তিতে জনস্বার্থ মামলা দায়ের করেছেন।’

আরও খবর : মাসে একদিন সবেতন ঋতুকালীন ছুটি, মহিলাকর্মীদের জন্য বড় সিদ্ধান্ত কর্নাটক সরকারের

এই আবেদন খারিজের আগে শীর্ষ আদালতের প্রধান বিচারপতি বি আর গাভাই মামলাকারীর উদ্দেশ্যে প্রশ্ন করে বলেন, আপনি কত জনস্বার্থ মামলা করেছেন? কিন্তু যখন মামলাকারী বিশাল তিওয়ারি জানান, তিনি ৮ থেকে ১০টা জনস্বার্থ মামলা করেছেন। এর পরেই আদালতের তরফে এই মামলা খারিজ করে দেওয়া হয়।

প্রসঙ্গত, মধ্যপ্রদেশের ছিন্দওয়ারা জেলায় এই বিষাক্ত ওষুধ খেয়ে মৃত্যু হয়েছে ২১ জন শিশুর। তবে শুধু মধ্যপ্রদেশ (Madhyapradesh) নয়, রাজস্থানেও (Rajasthan) শিশু মৃত্যুর খবর পাওয়া গিয়েছে। সেই ঘটনা নিয়ে গোটা দেশে চাঞ্চল্য ছড়িয়েছে। যে সিরাপ খেয়ে শিশুদের মৃত্যু হয়েছে সেটির নাম হল ‘কোল্ডরিফ’। এই ঘটনায় সম্প্রতি শ্রীসান ফার্মাসিউটিক্যালেল মালিক রঙ্গনাথন গোবিন্দকে চেন্নাই থেকে গ্রেফতার করা হয়েছে।

অন্যদিকে, এ নিয়ে সমস্ত রাজ্যকে কড়া নির্দেশ দিয়েছে কেন্দ্রীয় সরকার (Central Government)। সমস্ত রাজ্য ও কেন্দ্রশাসিত অঞ্চলগুলির ওষুধ নিয়ন্ত্রণ সংস্থাগুলিকে সব ওষুধের পরীক্ষা করার নির্দেশ দেওয়া হয়েছে। কেন্দ্রের তরফে এ নিয়ে একটি বিজ্ঞপ্তি প্রকাশ করা হয়েছে। সেখানে বলা হয়েছে, সব রাজ্য ও কেন্দ্রশাসিত অঞ্চলের সংস্থাগুলিকে উৎপাদনের আগে ওষুধের সমস্ত পরীক্ষা করতে হবে। বাজারে সেই ওষুধ (Medicines) ছাড়ার আগেও পরীক্ষা করার নির্দেশ দেওয়া হয়েছে। পাশপাশি উন্নত ভেন্ডার কোয়ালিফিকেশন সিস্টেম রাখার কথা বলা হয়েছে। ওষুধ তৈরির ক্ষেত্রেও যাতে যথাযত নির্দেশিকা অনুসরণ করা হয়, সে কথাও জানানো হয়েছে।